**TIPINĖ RANGOS PREKIŲ PIRKIMO – PARDAVIMO SUTARTIS**

**Sutarties Nr.** 40410/311341

**Klientas: AB „Energijos skirstymo operatorius“,** juridinio asmens kodas 304151376, registruotos buveinės adresas Aguonų g. 24, LT-03212 Vilnius, Lietuvos Respublika, duomenys apie kurią kaupiami ir saugomi VĮ Registrų centras Vilniaus filiale, (toliau – **Klientas**),

**Uždaroji akcinė bendrovė „GITANA"**, pagal Lietuvos Respublikos įstatymus teisėtai įregistruota ir veikianti uždaroji akcinė bendrovė, juridinio asmens kodas 140581297, registruotos buveinės adresas Bičiulių g. 32, Budrikų k., Klaipėdos r., Lietuvos Respublika, apie kurią duomenys kaupiami ir saugomi VĮ Registrų centras**,** (toliau – **Prekių teikėjas**),

Klientas ir Prekių teikėjas kiekvienas atskirai toliau vadinamas **Šalimi**, bendrai vadinamos **Šalimis**, sudarė šią prekių pirkimo - pardavimo sutartį (toliau – **Sutartis**).

1. **SUTARTYJE NAUDOJAMOS SĄVOKOS**
   1. **Pristatytų Prekių aktas –** Prekių perdavimo – priėmimo metu ir (ar) Prekių dalies perdavimo – priėmimo metu Šalių pasirašomas dokumentas, patvirtintas Šalių parašais, kuriuo Klientas patvirtina, kad Prekės yra priimtos.
   2. **Bendra Sutarties kaina –** šioje Sutartyje nurodyta suma, kuri negali būti viršyta Sutarties galiojimo laikotarpiu, Klientui mokant Prekių tiekėjui už pagal Užsakymus faktiškai ir tinkamai pristatytas Prekes.
   3. **Darbo diena** – jei šios Sutarties dokumentai nenustato kitaip, ši sąvoka reiškia darbo dieną Lietuvos Respublikoje.
   4. **Diena** – jei šios Sutarties dokumentai nenustato kitaip, ši sąvoka reiškia kalendorinę dieną.
   5. **Informacinė sistema –** pagrindinė informacinė sistema TIVIS (gali būti naudojama ir alternatyvi informacinė sistema), kuria naudojantis Sutarties galiojimo ir vykdymo metu vyksta bendravimas tarp Šalių, pranešimų siuntimas, Užsakymų teikimas, sprendinių derinimas, informavimas apie Prekių pristatymo eigą, Pristatytų Prekių aktų teikimas visos kitos su Sutarties objektu susijusios informacijos teikimas ir kt. Informacinės sistemos sutrikimo atveju, informacija gali būti teikiama kitomis elektroninėmis priemonėmis, taip pat raštu ar esant tam tikroms aplinkybėms – žodžiu ir/ar telefonu).
   6. **Paraiška** – vykdant Pirkimo procedūras Prekių tiekėjo pateiktas dokumentas kartu su kvalifikaciją patvirtinančiais dokumentais.
   7. **Pasiūlymas** – vykdant Pirkimo procedūras Prekių teikėjo elektroninėmis priemonėmis pateiktų dokumentų visuma Prekių tiekimui.
   8. **Pirkimas** – vykdytas viešasis pirkimas šioje Sutartyje numatytoms Prekėms įsigyti.
   9. **Pirkimo dokumentai** – Kliento Pirkimo procedūrų metu pateiktų dokumentų visuma, kuriais vadovaujantis Prekių tiekėjai pateikė Paraiškas ir Pasiūlymus.
   10. **Prekių įkainiai** – Sutarties priede Nr. 2 nurodyti įkainiai (jei nurodyti), pagal kuriuos Klientas moka už perkamas Prekes, įskaitant visas išlaidas ir mokesčius.
   11. **Prekių trūkumai** – Prekių perdavimo priėmimo metu ar (ir) Prekių garantinio termino galiojimo metu Kliento ar (ir) trečiųjų šalių nustatyti Prekių kokybės neatitikimai Pirkimo dokumentams ar (ir) teisės aktų reikalavimams, gedimai, paslėpti defektai, veiklos sutrikimai ar pan., dėl kurių Prekės (-ių) nebūtų galima naudoti tam tikslui, kuriam Klientas ją (jas) ketino naudoti, arba dėl kurių Prekės (-ių) naudingumas sumažėtų taip, kad Klientas, apie tuos trūkumus žinodamas, arba apskritai nebūtų tų Prekių pirkęs, arba nebūtų už Prekes mokėjęs tokio dydžio kainą.
   12. **Prekės** – Techninėje specifikacijoje nurodyti Prekių tiekėjo parduodami ir Kliento perkami kilnojamieji daiktai.
   13. **Priedai** – kartu su Sutartimi pateikiami dokumentai, kurie yra sudėtinė ir neatskiriama Sutarties dalis.
   14. **Sąskaita –** pagal Pristatytų Prekių aktus Prekių tiekėjo išrašoma ir Klientui pateikiama PVM sąskaita faktūra apmokėjimui ar kita sąskaita faktūra/mokėjimo dokumentas (jeigu Prekių tiekėjas nėra PVM mokėtojas), už Prekių tiekėjo tinkamai, kokybiškai pristatytas ir Prekių tiekėjo perduotas bei Kliento priimtas Prekes, ar bet kurias jų dalis, jei tokios dalys nustatomos Užsakyme. Sąskaitos teikiamos, priimamos ir apdorojamos VPĮ 22 str. 3 d. / PĮ 34 str. 3 d. nustatyta tvarka.
   15. **Sąskaitos gavimo diena –** Sąskaitos pateikimo naudojantis elektronine paslauga „E. sąskaita“ arba kitu atsiskaitymo būdu data.
   16. **Subtiekėjas –** ūkio subjektas, juridinis arba fizinis asmuo, kuris, pagal galiojantį tarpusavio sandorį su Prekių teikėju, Prekių tiekėjo pasitelkiamas tiekti Sutartyje numatytas Prekes ar jų dalis.
   17. **Sutarties metai** – jei šioje Sutartyje nenustatyta kitaip, ši sąvoka reiškia 365 kalendorinių dienų laikotarpį, skaičiuojant nuo Sutarties įsigaliojimo dienos.
   18. **Sutarties sudarymo diena** – Sutarties pasirašymo diena.
   19. **Sutartis** – šis susitarimas, kurio tikslas – nustatyti sąlygas, taikomas Prekėms, kurios bus tiekiamos per šios Sutarties galiojimo laikotarpį. Sutartis sudaryta vadovaujantis Pirkimo dokumentais ir Prekių teikėjo Paraiška bei Pasiūlymu. Pirkimo dokumentai ir Paraiška bei Pasiūlymas laikomi neatskiriama Sutarties dalimi.
   20. patvirtintos Lietuvos Respublikos energetikos ministro įsakymu (aktuali redakcija).
   21. **Techninė specifikacija** – dokumentas, kuriame nustatyti reikalavimai konkrečioms Prekėms.
   22. **Teisės aktai** – reiškia Lietuvos Respublikos teisės aktus ir tarptautines sutartis, ir Europos Sąjungos teisės aktus ar bet kokios trečiosios šalies viešosios valdžios individualaus ar norminio pobūdžio teisės aktus ir/ar potvarkius, kurie, nepriklausomai nuo jų teisinės galios ir/arba jurisdikcijos, saisto bet kurią Šalį ir/arba turi įtakos šios Sutarties vykdymui, išskyrus tuos trečiosios šalies teisės aktus, kurie prieštarauja nacionalinei teisei.
   23. **Tiekimas/Perdavimas -** apima Prekių tiekėjo prievolę pristatyti Prekes ir atlikti visus susijusius darbus Sutartyje nurodytais terminais, jei Sutartyje ar Techninėje specifikacijoje nenurodyta kitaip. Sutartyje nurodytas tiekimo ar perdavimo terminas apima Prekių pristatymą bei visus susijusius darbus, kurie būtini, siekiant perduoti Klientui visiškai įdiegtą, sumontuotą, sukonfigūruotą, veikiančią Prekę, jei Sutartyje ar Techninėje specifikacijoje nenurodyta kitaip.
   24. **Trečioji šalis** – bet kuris kitas fizinis ir/arba juridinis asmuo, kuris nėra šios Sutarties Šalis (pagal kontekstą).
   25. **Užsakymas –** Kliento Prekių tiekėjui per Informacinę sistemą pateikiamas Prekių užsakymas, pagal kurį Prekių tiekėjas turi pristatyti užsakyme nurodytas Prekes, ir, kuriame nurodomas Kliento pavadinimas, Prekių tiekimo apimtys (kai iš anksto žinomos), Prekių tiekimo terminas, Prekių pristatymo vieta (tiksli Prekių iškrovimo vieta, prireikus, gali būti tikslinama telefonu, faksu arba elektroniniu paštu) bei kita Kliento nuomone reikalinga informacija, susijusi su Prekių tiekimu. Užsakymas vykdomas pagal Sutartyje nurodytus Prekių įkainius. Raštiškas užsakymo dokumentas elektroniniu paštu gali būti pateikiamas išimties tvarka dėl Informacinės sistemos sutrikimų.
   26. **Užsakymo kaina –** Užsakyme nurodytų Prekių Įkainių sandaugų suma (EUR be PVM), už kurią Prekių tiekėjas pristatys Užsakyme nurodytas Prekes Sutartyje nustatytais terminais ir sąlygomis, įvertinus, kad Klientas ir Prekių tiekėjas veikia dalykiškai, be prievartos ir nesaistomi kitų sandorių ir interesų.
2. **SUTARTIES ĮSIGALIOJIMAS, STRUKTŪRA IR AIŠKINIMAS** 
   1. Sutartis įsigalioja nuo pasirašymo momento.
   2. Sutartis galioja 3 (trejus) metus.
   3. Sudarydamas šią Sutartį, Klientas įsipareigoja pateikti ne mažiau Užsakymų dėl Prekių tiekimo nei Sutarties priedo Nr. 1 “Techninė specifikacija“ 3.1 punkto lentelėje nurodytas „36 mėn. Užsakymų skaičius, vnt.“.
   4. Ši Sutartis yra vientisas ir nedalomas dokumentas, kurį sudaro toliau išvardinti dokumentai:
      1. Kliento pateiktas Užsakymas;
      2. Sutartis (su priedais);
      3. Techninės specifikacijos;
      4. Šalių derybų protokolai, sudaryti vykdant Pirkimo procedūras ir Prekių teikėjų patikslinti Pasiūlymai, jei tokie dokumentai buvo sudaryti;
      5. Kliento sudaryti Pirkimo dokumentų paaiškinimai ir patikslinimai, jei tokie buvo pateikti;
      6. Pirkimo dokumentai;
      7. Prekių tiekėjo Pasiūlymas;
      8. Prekių tiekėjo Paraiška.
   5. Jei Sutarties dokumentuose yra neaiškumų, neatitikimų ar prieštaravimų, taisyklės, nustatytos aukštesnės galios Sutarties dokumente, visuomet yra laikomos pakeičiančiomis žemesnės galios Sutarties dokumente nustatytas taisykles nuo Sutarties sudarymo dienos.
   6. Sutartis yra sudaryta, ji turi būti aiškinama ir vykdoma pagal Lietuvos Respublikos teisę.
   7. Jei Sutarties dokumentai nenustato kitaip, Sutarties tekstas turi būti suprantamas taikant šias pagrindines aiškinimo taisykles:
      1. Žodžiai, žymintys konkrečią asmens lytį, reiškia bet kurią lytį;
      2. Žodžiai, žymintys vienaskaitą, reiškia ir daugiskaitą, žodžiai, žymintys daugiskaitą, reiškia ir vienaskaitą;
      3. Žodžiai „susitarti“, „susitarė“, „susitarimas“ visuomet reiškia, kad atitinkamas susitarimas Šalių turi būti įformintas raštu, „raštu“ reiškia visas šios Sutarties dokumentuose nustatytas taisykles, taip pat bet kurios Šalies sudarytus popierinius ir/arba elektroninius dokumentus, taip pat pranešimus, siunčiamus per Informacinę sistemą bei bet kokius Sutartyje nurodytomis komunikacijos priemonėmis kitai Šaliai pateiktus pranešimus.
   8. Visos šioje Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė.
3. **ŠALIŲ PATVIRTINIMAI IR GARANTIJOS**
   1. Kiekviena iš Šalių pareiškia ir garantuoja kitai Šaliai, kad:
      1. Šalis yra tinkamai įsteigta ir teisėtai veikia pagal buveinės valstybės teisės aktų reikalavimus;
      2. Šalis atliko visus teisinius veiksmus, būtinus, kad Sutartis būtų tinkamai sudaryta ir galiotų;
      3. sudarydama Sutartį, Šalis neviršija savo kompetencijos ir nepažeidžia ją saistančių teisės aktų, taisyklių, statutų, teismo sprendimų, įstatų, nuostatų, potvarkių, įsipareigojimų ir/ar susitarimų;
      4. Šalies atstovai, pasirašę šią Sutartį, yra Šalies tinkamai įgalioti ją pasirašyti;
      5. Šaliai nėra žinoma apie jokius būsimus teisinės aplinkos pasikeitimus, kurie gali turėti įtakos Šalies įsipareigojimų pagal šią Sutartį vykdymui;
      6. Sutartis yra Šaliai galiojantis, teisinis ir ją saistantis įsipareigojimas, kurio vykdymo galima pareikalauti pagal Sutarties sąlygas.
      7. Sutarties sudarymo dieną Šalims šios Sutarties sąlygos yra aiškios ir suprantamos bei vykdytinos.
   2. Prekių tiekėjas patvirtina, kad:
      1. nedalyvauja Lietuvos Respublikos konkurencijos įstatymo 5 straipsnyje nurodytuose draudžiamuose susitarimuose ir susitarimuose, pažeidžiančiuose Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo (toliau – **PĮ**) 29 straipsnyje nurodytus principus;
      2. turi visus teisės aktais numatytus leidimus, licencijas, darbuotojus ir/ar personalą, organizacines ir technines priemones, reikalingas Prekių kokybiškam Tiekimui/Perdavimui;
      3. į Prekių įkainius bei atskirus Pasiūlyme nurodytus įkainius yra įskaičiavęs visas su Prekių tiekimu, darbų atlikimu ir (ar) paslaugų teikimu susijusias išlaidas, visus mokesčius (ir PVM), įskaitant, bet neapsiribojant:
         1. visas išlaidas, susijusias su Sutarties vykdymu, įskaitant bet kokias galimas išlaidas susijusias su Prekių tiekimu, Prekių pristatymu iki pristatymo vietos, įskaitant iškrovimo ir susijusius darbus, paslaugų teikimu, darbų atlikimu ir rezultato perdavimu visą Sutarties galiojimo laikotarpį, mokesčius, muito mokesčius ir pan.;
         2. Prekių pakuočių, palečių, taros ir pan. kainas, išskyrus elektros kabelių ritės kainą, kuri neturi būti įskaičiuota į Prekių kainą, nes ji bus grąžinama Prekių tiekėjui;
         3. Prekių tiekimo išlaidas, taip pat išlaidas, susijusias su darbo jėga bei Kliento konsultavimu visą Sutarties galiojimo laikotarpį;
         4. Prekių kokybės garantijos, paslaugų ir (ar) darbų garantijas, įskaitant nemokamą garantinį aptarnavimą per visą kokybės Garantijos terminą išlaidas, įskaitant visas patirtas Prekių tiekėjo išlaidas dėl Garantinio termino galiojimo metu naudojamų medžiagų, transporto, personalo ir kt. Garantinis terminas ir su jo galiojimu susijusios Prekių tiekėjo prievolės galioja ir po Sutarties pabaigos;
         5. apsirūpinimo įrankiais, draudimais, priemonėmis, žmogiškaisiais ištekliais, kitais ištekliais reikalingais Sutarties vykdymui, išlaidas (jei taikoma);
         6. visas su dokumentų, numatytų Sutarties priede Nr. 1 “Techninė specifikacija“, rengimu, derinimu ir pateikimu susijusias išlaidas;
         7. įsisteigimo Lietuvos Respublikoje išlaidas (jei tai reikalinga Prekių tiekimui užtikrinti), arba su laisvo Prekių judėjimo teisės įgyvendinimu susijusias išlaidas (teisės pripažinimo dokumentų, patvirtinimų gavimo iš kompetentingų Lietuvos Respublikos institucijų ir (arba) profesinių bendrijų išlaidas ir kita);
         8. šios Sutarties sudarymo ir vykdymo išlaidas, įskaitant išlaidas, susijusias su sankcijų pritaikymu už netinkamą sutartinių įsipareigojimų vykdymą;
         9. visas tiesiogines ir netiesiogines išlaidas, susijusias su Prekių tiekimu/darbų vykdymu/paslaugų teikimu, kurias Prekių tiekėjas, būdamas savo srities specialistu, turėjo ir galėjo numatyti, jei būtų buvęs pakankamai rūpestingas ir tinkamai atsižvelgęs į aplinkybę, kad Klientas siekia, jog Prekių tiekėjas perduotų kokybiškas Prekes kartu atlikdamas ir susijusius darbus ii/ar atlikti paslaugas, už Pasiūlyme nurodytą kainą;
         10. kitas su Sutarties vykdymu susijusias išlaidas.
   3. Klientas patvirtina, kad:
      1. priims pagal šios Sutarties nuostatas pristatytas bei perduotas kokybiškas Prekes ir už tokias Prekes atsiskaitys Sutartyje nustatytais terminais.
   4. Sutartis yra sudaryta remiantis PĮ bei kitų teisės aktų nuostatomis. Tais atvejais, kai Sutarties nuostatos neatitinka PĮ nustatytų reikalavimų, taikomos PĮ nuostatos. Šalys patvirtina, jog šios Sutarties nuostatos neprieštarauja Pirkimo dokumentų nuostatoms.
   5. Siekiant užtikrinti lygiateisiškumo ir skaidrumo principų įgyvendinimą bei siekiant išvengti galimo interesų konflikto, pasirašydamas Sutartį Prekių tiekėjas garantuoja, kad be atskiro rašytinio Kliento sutikimo ar kreipimosi per Informacinę sistemą, jokiais įmanomais būdais ir/ar pagrindais nepasitelks Kliento darbuotojų šios Sutarties vykdymui, išskyrus jei Klientas pats skiria savo darbuotojus Sutarties vykdymui. Šio punkto pažeidimas laikomas esminiu Sutarties pažeidimu ir Klientas tokiu atveju turi teisę Sutartyje nustatyta tvarka vienašališkai nutraukti šią Sutartį, apie tai įspėjęs Paslaugų teikėją raštu prieš 5 (penkias) dienas.
4. **SUTARTIES OBJEKTAS**
   1. Sutarties objektas nurodytas Sutarties priede Nr. 1 „Techninė specifikacija“.
   2. Konkreti reikalingų pristatyti bei perduoti Prekių ir paslaugų apimtis bus apibrėžiama Kliento Informacine sistema pateikiamame Užsakyme ir/ar Sutarties priede Nr. 1 „Techninė specifikacija“, kuriose yra pateikiama konkrečios Prekės ir paslaugos aprašymas, pavadinimas bei kitos konkrečių Prekių ir paslaugų Tiekimo/Pristatymo sąlygos. Užsakymo gavimo diena laikoma diena, kai Užsakymas elektroninėmis priemonėmis per Informacinę sistemą pateikiamas Prekių tiekėjui, su kuriuo pasirašyta Sutartis.
   3. Užsakyme nurodytų Prekių ir paslaugų korekciją arba Užsakymo atsisakymą Klientas gali atlikti ne vėliau kaip per 3 (tris) kalendorines dienas nuo Užsakymo pateikimo dienos.
5. **PREKIŲ APIMTIS, KAINA IR APMOKĖJIMO TVARKA**
   1. Preliminari perkamų Prekių apimtis Sutarties galiojimo laikotarpiu nurodyta Sutarties priede Nr. 1 „Techninė specifikacija“. Klientas, pateikdamas Užsakymą, detalizuos konkrečių Prekių apimtis.
   2. Bendra Sutarties kaina nurodyta Sutarties priede Nr. 6 „Pasiūlymo forma“.
   3. Prekės bus teikiamos tik pagal atskirus Kliento Prekių tiekėjui per Informacinę sistemą pateiktus Užsakymus Sutarties galiojimo laikotarpiu. Pirmas Užsakymas gali būti pateiktas ne anksčiau kaip nurodyta Sutarties priede Nr. 1 “Techninė specifikacija”. Įvykus Informacinės sistemos gedimui, Prekės bus teikiamos pagal Kliento Prekių tiekėjui el. paštu siunčiamus Užsakymus Sutarties galiojimo laikotarpiu. Jeigu iki Sutarties galiojimo termino pabaigos liko mažiau laiko, negu prireikia Užsakymo įvykdymui, toks Užsakymas nebegali būti atiduodamas ir/ar priimamas vykdymui pagal šią Sutartį.
   4. Klientas mokės Prekių tiekėjui už tinkamai faktiškai pristatytas bei perduotas kokybiškas Prekes pagal jo pateiktus Prekių įkainius, kurie nurodyti Sutarties priede Nr. 2 „Prekių ir paslaugų įkainiai“, ir Kliento pasirašytą (-us) Pristatytų Prekių aktą (-us).
   5. Vadovaujantis Viešųjų pirkimų tarnybos direktoriaus patvirtinta Kainodaros taisyklių nustatymo metodika, taikomi kainos apskaičiavimo būdai – fiksuoto įkainio su peržiūra.
   6. Sutartyje numatyti Prekių įkainiai perskaičiuojami Sutarties priede Nr. 4 „Įkainių perskaičiavimo sąlygos“ numatytais atvejais ir tvarka. Prekių įkainiai Sutarties galiojimo laikotarpiu gali būti mažinami atskiru rašytiniu Šalių sutarimu.
   7. Prekių tiekėjas, įvykdęs Sutartyje numatytus įsipareigojimus, susijusius su tinkamos kokybės Prekių pristatymu į Prekių pristatymo vietą, kartu su pristatytomis Prekėmis pateikia ir Pristatytų Prekių aktą (-us).
   8. Klientas ar jo atstovas pasirašo Pristatytų Prekių aktą (-us), jei Prekių kokybė atitinka Sutartyje nustatytus reikalavimus.
   9. Jeigu Prekių perdavimo - priėmimo metu nustatoma, kad Prekės neatitinka Sutartyje nustatytų reikalavimų, Klientas ar jo atstovas turi teisę atsisakyti pasirašyti Pristatytų Prekių aktą (-us), raštu nurodydamas priimto sprendimo motyvus (jei įmanoma, nurodydamas ir priemones, kurių Prekių tiekėjas privalo imtis, kad Prekių kokybė atitiktų Sutarties reikalavimus ir Pristatytų Prekių aktas būtų pasirašytas).
   10. Pristatytų Prekių aktas, turi būti surašytas dviem vienodą teisinę galią turinčiais egzemplioriais, kuriuos pasirašo abiejų Šalių įgalioti asmenys. Nuosavybės teisė į Prekes Klientui pereina nuo Pristatytų Prekių akto pasirašymo dienos.
   11. Prekių tiekėjas Prekių perdavimo - priėmimo metu atiduoda Kliento nuosavybėn visus brėžinius, instrukcijas ir kitus duomenis bei dokumentus, nurodytus Sutartyje (jei taikoma), kuriuose detaliai aprašyta, kaip naudoti, prižiūrėti, reguliuoti ir taisyti Sutartyje numatytas Prekes ar jų dalis. Kol Klientui nepateikiamos Prekių naudojimo ir priežiūros instrukcijos (jei taikoma), laikoma, kad Prekių tiekėjo sutartiniai įsipareigojimai neįvykdyti.
   12. Prekių tiekėjas per 5 (penkias) darbo dienas nuo Pristatytų Prekių akto pasirašymo pateikia PVM sąskaitą – faktūrą ir pasirašytą Prekių aktą Klientui.
   13. Klientui PVM sąskaita - faktūra, kartu su Pristatytų Prekių akto kopija, pateikiama Savitarnos svetainėje, informacinės sistemos „E. sąskaita“ priemonėmis. PVM sąskaitos - faktūros pateikimo diena laikoma jos suformavimo informacinėje sistemoje „E. sąskaita“ diena. Jei dėl techninių kliūčių ar gedimų PVM sąskaitos - faktūros išrašymo dieną jos pateikti ir (ar) suformuoti informacinėje sistemoje „E. sąskaita“ negalima, tai PVM sąskaita faktūra Klientui pateikiama jo elektroniniu paštu info@eso.lt.
   14. Klientas mokės už pristatytas ir perduotas Prekes pagal Pristatytų Prekių aktą per 30 (trisdešimt) kalendorinių dienų nuo PVM sąskaitos – faktūros gavimo dienos.
   15. Prekių tiekėjas, pateikdamas Pristatytų Prekių aktus pasirašyti bei PVM sąskaitas – faktūras apmokėti, nurodo Sutarties datą ir numerį, **investicinio projekto numerį, kuris bus nurodytas Užsakyme,** bei aiškiai detalizuoja, kokios konkrečios Prekės perduotos. Prekių tiekėjas pateikiamoje Sąskaitoje papildomai turi nurodyti Kliento už PVM sąskaitų – faktūrų tvarkymą atsakingo asmens, kuris bus nurodytas Prekių tiekėjui el. paštu po Sutarties pasirašymo, vardą, pavardę ir kontaktinį telefono numerį.
   16. Klientas turi teisę sulaikyti Prekių tiekėjui pagal Sutartį mokėtinas sumas, jei nustatomi Prekių trūkumai arba Prekių tiekėjui yra priskaičiuota netesybų dėl netinkamo Sutarties vykdymo. Prekių tiekėjui mokėtinų sumų sulaikymas negali būti laikomas Kliento prievolės sumokėti Užsakymo kainą netinkamu vykdymu ir tokiu atveju Klientui negali būti skaičiuojamos netesybos. Klientas turi teisę pasinaudoti šiame Sutarties punkte nurodyta sulaikymo teise tik tokia apimtimi, kuri yra būtina užtikrinti pagrįstų reikalavimų patenkinimą.
   17. Klientas, nesant apmokėjimo sulaikymo pagrindų, nesumokėjęs Prekių tiekėjui už pristatytas ir perduotas Prekes per 30 (trisdešimt) kalendorinių dienų nuo Pristatytų Prekių akto pasirašymo ir Sąskaitos gavimo dienos, Prekių tiekėjui pareikalavus, moka 0,05 (penkių šimtųjų) procento nuo Užsakyme numatytų Prekių kainos dydžio delspinigius už kiekvieną uždelstą dieną. Bet kuriuo atveju, šio punkto pagrindu priskaičiuotų delspinigių suma negali būti didesnė kaip 30 (trisdešimt) procentų nuo Užsakymo kainos (EUR be PVM).
   18. Prekių tiekėjas, tinkamai įvykdęs savo sutartinius įsipareigojimus ir nesuėjus Sutartyje numatytam atsiskaitymo su juo terminui, turi teisę kreiptis į Klientą dėl paskolos, kurios suma neviršytų jam mokėtino atlyginimo atskaičius už paskolą mokėtinų palūkanų, o jei priskaityta – delspinigių ir baudų, sumą, suteikimo.
   19. Klientas, suteikęs Prekių tiekėjui Sutarties 5.18 punkte nurodytą paskolą, turi teisę atlikti vienašališką grąžintinos paskolos sumos įskaitymą į pagal Sutartį Prekių tiekėjui mokėtiną atlyginimą.
   20. Sutarties 5.18 punkte nurodytos paskolos suteikimas reiškia ne Kliento pareigą, o teisę, kurios įgyvendinimas priklauso išimtinai nuo jo diskrecijos bei Prekių tiekėjo patikimumo ir finansinės padėties, Kliento galimybių suteikti atitinkamą paskolą. Kliento atsisakymas suteikti paskolą negali būti ginčo dalykas ir negali būti skundžiamas.
   21. Prekių tiekėjas prisiima visą riziką dėl to, kad dėl ne nuo Kliento priklausančių aplinkybių padidės su Sutarties vykdymu susijusios Prekių tiekėjo išlaidos ir Prekių tiekėjui Sutarties vykdymas taps sudėtingesnis (Prekių tiekėjui padidės įsipareigojimų vykdymo kaina). Prekių tiekėjo įsipareigojimų vykdymo kainos padidėjimas nesuteikia Prekių tiekėjui teisės sustabdyti Sutarties vykdymo ar atsisakyti Sutarties šiuo pagrindu.
   22. Pasikeitus Lietuvos Respublikoje galiojančiuose teisės aktuose numatytam PVM tarifui, kurio apmokestinimo objektu yra laikomos tiekiamos Prekės, bus perskaičiuojama Sutartyje nurodyta Bendra Sutarties kaina su PVM. Perskaičiavimas vykdomas po Lietuvos Respublikos pridėtinės vertės mokesčio įstatymo, kuriuo keičiasi mokesčio tarifas, pakeitimo įsigaliojimo dienos. Perskaičiuota Bendra Sutarties kaina taikoma nuo PVM tarifo pasikeitimo momento. Sutartyje nurodyta Bendra Sutarties kaina neįskaitant PVM perskaičiuojama nebus.
   23. Šalys susitaria, kad iš šios Sutarties kylantiems bet kokiems mokėjimams gali būti taikomas įskaitymas Lietuvos Respublikos civilinio kodekso nustatyta tvarka.

1. **PREKIŲ KOKYBĖ, TIEKIMO TERMINAI IR PRIĖMIMO TVARKA**
   1. Prekės turi būti teikiamos Sutarties priedo Nr. 1 „Techninė specifikacija“ 5.2 punkte nurodyta tvarka ir terminais.
   2. Prekių atsitiktinio žuvimo ar sugedimo rizika iki Prekių pristatymo vietos tenka Prekių tiekėjui. Prekių sugadinimo rizika jų iškrovimo metu iš Prekių tiekėjo transporto Prekių pristatymo vietoje tenka: (i) Prekių tiekėjui, jei pristatytų Prekių iškrovimą atlieka Prekių teikėjo darbuotojai ir/ar su Prekių tiekėju susiję tretieji asmenys (pvz.: kurjeris); (ii) Klientui, jei pristatytų Prekių iškrovimą atlieka Kliento darbuotojai ir/ar su Klientu susiję tretieji asmenys (pvz.: Kliento rangovo darbuotojai).
   3. Prekės ir Prekių kokybė turi atitikti Sutartyje, Techninėje specifikacijoje nurodytus reikalavimus ir teisės aktų, reglamentuojančių Prekių kokybės, saugos, tiekimo reikalavimus bei standartus, palaikymo (jei taikoma), aplinkosaugos ar (ir) saugos standartus nustatytus tarptautiniuose, Lietuvos Respublikos bei gamintojo/Prekių tiekėjo standartuose, taip pat teisės aktus, reglamentuojančiuose tokio pobūdžio Prekių tiekimą ir palaikymą, saugos ir asmens duomenų, kibernetinės saugos reikalavimus. Jei Sutartyje nenumatyti konkretūs kokybės, tiekimo, Garantinio termino, aplinkosaugos, saugos reikalavimai, tai tiekiamų Prekių kokybė turi atitikti teisės aktų keliamus reikalavimus bei įprastai tokios rūšies Prekėms keliamus kokybės, techninius ir funkcinius standartus bei kitas sąlygas.
   4. Prekėms nustatomas Tiekėjo arba Prekių gamintojo taikomas (nustatomas ilgesnis taikomas terminas) garantijos terminas, tačiau bet kokiu atveju ne trumpesnis kaip 36 (trisdešimt šešių) mėnesių garantijos terminas, skaičiuojamas nuo Prekių perdavimo – priėmimo akto pasirašymo dienos.
   5. Jei pagal Sutartį teikiamos paslaugos, tai paslaugų kokybei ir atlikimui keliami reikalavimai apibrėžiami Sutartyje, paslaugų kokybę, teikimą, atlikimą, aplinkosaugą ar (ir) saugą nustatančiuose tarptautiniuose, Lietuvos Respublikos teisės aktuose ir standartuose. Jei Sutartyje nenumatyti konkretūs kokybės, atlikimo, teikimo, aplinkosaugos, saugos reikalavimai, tai teikiamų paslaugų kokybė turi atitikti teisės aktų keliamus reikalavimus bei įprastai tokios rūšies paslaugoms keliamus kokybės, techninius ir funkcinius standartus bei sąlygas. Paslaugoms Garantinis terminas nustatomas Sutartyje ir (ar) teisės aktuose. Jei Sutartis ar teisės aktai nenustato konkretaus Garantinio termino galiojimo, tai Klientas turi teisę kreiptis dėl paslaugų trūkumų visą Sutarties galiojimo laikotarpį. Preziumuojama, kad Prekių tiekėjas materialiai atsako už visus paslaugų trūkumus, paaiškėjusius Sutarties vykdymo metu, jeigu Prekių tiekėjas neįrodo, kad trūkumai atsirado ne dėl Prekių tiekėjo kaltės ar aplaidaus jo sutartinių įsipareigojimų vykdymo.
   6. Prekių ar jų dalies Garantinis terminas nustatomas Sutartyje ir pradedamas skaičiuoti nuo Prekių ar jų dalies, jeigu Prekės tiekiamos dalimis, perdavimo Pirkėjo nuosavybėn dienos, t. y. pristatymo Prekių akto pasirašymo dienos (išskyrus jei Prekės priimamos su trūkumais, tokiu atveju terminas skaičiuojamas nuo įrašo Pristatymo Prekių akte apie trūkumų pašalinimą dienos). Nustatytas Garantinis terminas neapriboja Kliento teisės pareikšti reikalavimus Prekių tiekėjui dėl perduotų Prekių trūkumų Lietuvos Respublikos civilinio kodekso 6.338 str. nustatyta tvarka ir terminais.
   7. Jeigu Klientas negali naudotis Prekėmis, kurioms yra nustatytas Garantinis terminas, dėl Prekių trūkumų ir (ar) nuo Prekių tiekėjo priklausančių kliūčių, tai Garantinis terminas neskaičiuojamas tol, kol Prekių tiekėjas tas kliūtis pašalina (kliūtimis laikomi Prekių trūkumai). Tokiu atveju Prekių Garantinis terminas pratęsiamas tokiam laikui, kurį Klientas negalėjo Prekių naudoti dėl Prekių trūkumų.
   8. Prekių tiekėjas, pasirašydamas Sutartį, garantuoja, kad perduodamų Prekių disponavimo, valdymo ir naudojimosi teisės nėra apribotos, taip pat Prekės yra naujos ir pagamintos ne seniau kaip nurodyta Sutarties priede Nr. 1 „Techninė specifikacija“ (jei Sutartyje nenustatyta kitaip), nenaudotos, tinkamos naudoti pagal jų tikslinę paskirtį, be paslėptų Prekių trūkumų, dėl kurių Prekių nebūtų galima naudoti pagal jų tikslinę paskirtį arba dėl kurių sumažėtų Prekių naudingumas. Prekių tiekėjas taip pat garantuoja, kad Prekės, perduodamos pagal Sutartį, yra kokybiškos, neturi dizaino, medžiagų ar darbo defektų.
   9. Vadovaujantis Lietuvos Respublikos civilinio kodekso 6.317 straipsniu, Prekių tiekėjo garantija (patvirtinimas) dėl Prekių nuosavybės teisės ir jų kokybės yra, nepaisant to, ar tokia garantija Sutartyje numatyta, ar ne (garantija pagal įstatymą).
   10. Preziumuojama, kad Prekių tiekėjas materialiai atsako už visus Prekių trūkumus, paaiškėjusius Prekių perdavimo – priėmimo metu ar (ir) Garantinio termino galiojimo metu, jeigu neįrodo, kad Prekių trūkumai atsirado po Prekių perdavimo Klientui dėl to, kad Klientas ar su juo susijusios trečiosios šalys pažeidė Prekių naudojimo ar saugojimo taisykles.
   11. Prekių trūkumai Prekių perdavimo – priėmimo metu ar (ir) po Pristatytų Prekių akto pasirašymo ar (ir) Garantinio laikotarpio metu pastebėti trūkumai turi būti pašalinti per 2 (dviejų darbo dienų terminą Prekių tiekėjo sąskaita. Klientas turi teisę nepriimti Prekių, jei pastebimi Prekių trūkumai. Apie pastebėtus Prekių trūkumus yra pažymima Pristatytų Prekių akte, nurodant priimto sprendimo motyvus. Prekės gali būti priimamos Kliento su neesminiais trūkumais, Pristatytų Prekių akte nurodant trūkumus ir terminą, per kurį trūkumai turi būti pašalinti (tik tais atvejais, jei Sutarties priede Nr. 1 „Techninė specifikacija“ nurodyta kas bus laikoma neesminiais trūkumais). Visais atvejais visas paslaugas, susijusius su Prekių trūkumų pašalinimu ar Prekių keitimu ir pačiomis Prekėmis, Prekių tiekėjas atlieka savo sąskaita per Sutartyje nurodytą trūkumų šalinimo terminą (jei Šalys nesusitarė dėl trumpesnio termino). Sutartyje nustatytas atsiskaitymo terminas pradedamas skaičiuoti ir Klientui atsiranda prievolė atsiskaityti su Prekių tiekėju tik po to, kai Klientas įsitikina, jog trūkumai, įskaitant neesminius, yra visiškai pašalinti. Trūkumų pašalinimas pažymimas Pristatytų Prekių akte ir patvirtinamas Šalių parašais.
   12. Jei paaiškėja, kad Prekių tiekėjas negali pašalinti Prekės trūkumų, Prekių tiekėjas netinkamos kokybės/sugedusią Prekę savo lėšomis pakeičia į identišką, atitinkančią visus Techninės specifikacijos reikalavimus, naują Prekę. Visais atvejais trūkumų pašalinimas ir (ar) netinkamos/sugedusios Prekės keitimas į naują turi būti įvykdytas Prekių tiekėjo lėšomis ir jėgomis per Sutarties 6.11 punkte nustatytą terminą nuo Kliento pranešimo gavimo
   13. Prekių trūkumų šalinimas nepratęsia Prekių tiekimui skirto ir Sutartyje/Užsakyme užfiksuoto termino.
   14. Prekių tiekėjui per Sutartyje nustatytą terminą nepašalinus Prekių perdavimo – priėmimo metu ir (ar) Garantinio termino galiojimo metu nustatytų Prekių trūkumų arba nepakeitus trūkumų turinčių Prekių kokybiškomis, Prekių tiekėjas, Klientui pareikalavus, moka Klientui Sutartyje nustatyto dydžio netesybas už vėlavimą pašalinti trūkumus bei atlygina Kliento dėl to patirtus nuostolius tiek, kiek jų nepadengia netesybos.
   15. Prekių tiekėjui per Sutartyje nustatytą terminą nepašalinus nustatytų Prekių trūkumų arba nepakeitus trūkumų turinčių Prekių kokybiškomis, ir kai dėl tokių trūkumų Prekės negali būti naudojamos pagal paskirtį, Klientas, įspėjęs Prekių tiekėją prieš 1 (vieną) darbo dieną, turi teisę pašalinti trūkumus savo jėgomis arba įsigyti tokias pat ar lygiavertes prekes, pasitelkdamas trečiąsias šalis, o Prekių tiekėjas tokiu atveju įsipareigoja per 10 (dešimt) kalendorinių dienų apmokėti Kliento patirtas trūkumų šalinimo ar prekių įsigijimo išlaidas ir kitas susijusias išlaidas pagal Kliento pateiktą sąskaitą faktūrą ar kitą lygiavertį dokumentą. Prekių tiekėjas privalo apmokėti visą pateiktą trūkumų šalinimo ar prekių įsigijimo bei kitų išlaidų sumą, išskyrus atvejus, kai Prekių tiekėjas įrodo, kad Prekių trūkumai atsirado dėl Kliento kaltės, pasireiškusios Prekių sandėliavimu ar eksploatavimu, nesilaikant Prekių tiekėjo pateiktų rašytinių instrukcijų.
   16. Prekių tiekėjas atlygina pagal Kliento pateiktą sąskaitą faktūrą Kliento nuostolius, susijusius su Prekių kokybės (gedimų) nustatymu valstybės įgaliotose įstaigose, turinčiose teisę atlikti tokią paslaugą. Klientas turi teisę be Prekių tiekėjo išankstinio sutikimo atlikti tokią Prekių ekspertizę, jei Klientui kilo pagrįstų abejonių dėl Prekių kokybės priėmimo - perdavimo ar Garantinio termino metu arba jei po Prekių perdavimo Klientui paaiškėja Prekių paslėpti defektai, neatitikimai Sutarties ar teisės aktų reikalavimams ar Prekių (ar jų dalies) negalima naudoti pagal tiesioginę paskirtį dėl veikimo sutrikimų ar kitų trūkumų.
   17. Prekių perdavimo-priėmimo akto pasirašymas nepanaikina Kliento teisės reikšti pretenzijų Prekių tiekėjui dėl paslėptų Prekių defektų, neatitikimų ar (ir) Prekių defektų, gedimų ar (ir) kitų neatitikimų Sutarties, Pirkimo sąlygų, įskaitant Techninės specifikacijos ir teisės aktų, reikalavimams, kurie nebuvo nustatyti Prekių perdavimo – priėmimo metu dėl techninių priežasčių, įskaitant ir galimybę tik paleidus Prekę, per tam tikrą laiką nuo jos paleidimo, nustatyti visus veikimo trūkumus ir neatitikimus.
   18. Prekių perdavimo – priėmimo metu ar Garantinio termino galiojimo metu Klientas turi teisę grąžinti nekokybiškas Prekes Prekių tiekėjui, nesuteikdamas Prekių tiekėjui teisės nekokybiškas Prekes pakeisti ar pašalinti Prekių trūkumus, jei dėl Prekių trūkumų kyla pavojus elektros ir (ar) dujų infrastruktūrai, informacinių technologijų sistemų saugumui ar nepertraukiamam jų darbui, trečiosioms šalims ar gedimai yra nuolatinio pobūdžio ir (ar) pasikartojantys (daugiau nei penkių Prekių gedimai per mėnesį arba daugiau kaip 2 (du) gedimai vienos Prekės per vieną mėnesį). Tokiu atveju Prekių tiekėjas privalo per 10 (dešimt) kalendorinių dienų savo sąskaita atsiimti Prekes iš Kliento nurodytos vietos, atitinkamai sumažinama pagal Sutartį Prekių tiekėjui mokėtina Sutarties kaina tokių trūkumų turinčių Prekių verte.
   19. Prekių tiekėjas, tiekdamas Prekes ir (ar) atlikdamas su Prekių tiekimu susijusius darbus/paslaugas, užtikrina saugos darbe, priešgaisrinės saugos, aplinkos apsaugos bei kitų teisės aktų nustatytų reikalavimų, taikomų tiekiant Prekes, laikymąsi.
   20. Prekių tiekėjas, Klientui pareikalavus, per Kliento nustatytą terminą privalo pateikti Klientui pakankamus įrodymus, jog jis turi visus pagal teisės aktų reikalavimus būtinus Prekių tiekimui Lietuvos Respublikoje leidimus, atestatus, licencijas ir (arba) kitus teisės aktų nustatytus reikalavimus atitinkančius dokumentus ar tam tikrų dokumentų pagrįstas poreikis kilo dėl nacionalinio saugumo, asmens duomenų apsaugos, kibernetinio saugumo.
   21. Esant Kliento abejonėms ir/ar kilus ginčui dėl Prekių kokybės, Šalys gali skirti ekspertizę. Ekspertizę atlieka nepriklausomas ekspertas suderintas Šalių sutarimu. Už ekspertizės atlikimą Šalys sumoka lygiomis dalimis, o po eksperto pateiktos išvados gavimo, neteisi ginčo Šalis apmoka kitos Šalies patirtas ekspertizės atlikimo išlaidas.
   22. Prekių tiekėjo teikiamų Prekių kokybė turi atitikti Pirkimo dokumentuose, Sutartyje, Užsakyme, Sutarties priede Nr. 1 „Techninė specifikacija“ ir galiojančiuose teisės aktuose nustatytus reikalavimus.
   23. Nesibaigus Užsakyme nustatytam Prekių pristatymo terminui, Prekių tiekėjas per Informacinę sistemą gali kreiptis dėl Prekių tiekimo terminų pratęsimo tik atsiradus Sutarties priede Nr. 5 „Prekių pristatymo ir užsakymų vykdymo termino pratęsimo sąlygos“ numatytoms aplinkybėms, bet ne vėliau kaip likus 3 (trims) darbo dienoms iki Prekių tiekimo termino pabaigos. Prekių tiekėjas Sutartyje numatyta tvarka ir sąlygomis pateikia Klientui argumentuotą prašymą pratęsti Prekių tiekimo terminą su visais Prekių tiekimo termino pratęsimo aplinkybes patvirtinančiais dokumentais.
   24. Šalys įsipareigoja nedelsiant raštu arba per Informacinę sistemą informuoti viena kitą apie Sutarties priede Nr. 5 Prekių pristatymo ir užsakymų vykdymo termino pratęsimo sąlygos“ nurodytų aplinkybių atsiradimą.
   25. Klientas tenkina Prekių tiekėjo prašymą dėl Prekių tiekimo termino pratęsimo, jeigu Prekių tiekėjo prašyme nurodytos aplinkybės yra pagrįstos argumentais ir faktiniais įrodymais.
   26. Jeigu nesibaigus Prekių tiekimo termino pratęsimo laikotarpiui paaiškėja, kad aplinkybės neišnyko ar atsirado kitų aplinkybių, nurodytų Sutarties 6.20 punkte, per Kliento Informacinę sistemą Prekių tiekėjui pateikus prašymą su pagrindimu, Prekių tiekimo terminas gali būti pratęsiamas papildomai, Sutarties priede Nr. 5 „Prekių pristatymo ir užsakymų vykdymo termino pratęsimo sąlygos“ numatytais terminais. Pratęsimų skaičius neribojamas, tačiau pratęsimų terminas negali būti ilgesnis nei maksimalus Sutarties galiojimo laikotarpis.
   27. Klientas, gavęs argumentuotą Prekių tiekėjo prašymą, kuriame aiškiai nurodomos ir faktiniais įrodymais objektyviai pagrindžiamos Prekių tiekimo terminų pažeidimo (vėlavimo) priežastys, dėl kurių atsiradimo kaltas Klientas, nereikalauja Prekių tiekėjo mokėti netesybų šių aplinkybių egzistavimo laikotarpiu.
   28. Šalys susitaria, kad Prekių tiekėjas Klientui pateiks – techninius Prekių dokumentus, kuriuos sudaro dokumentai, nurodyti Sutarties priedo Nr. 1 „Techninė specifikacija“ 5.2.2 punkte.
   29. Prekės turės būti pateiktos Klientui tokia apimtimi, kokia nurodyta Sutarties priedo Nr. 1 „Techninė specifikacija“ 3.1 punkte.
   30. Prekių tiekėjas, laiku nepristatęs Prekių (nepateikęs Klientui Prekių) per Užsakyme ir/ar Sutartyje nustatytą terminą, Klientui pareikalavus, moka Klientui 0,05 (penkių šimtųjų) procento nuo Užsakyme numatytų Prekių kainos dydžio delspinigius už kiekvieną uždelstą dieną, bet ne mažiau kaip 15,00 (penkiolika) EUR dydžio baudą už uždelstą dieną. Bendra netesybų suma negali viršyti 30 (trisdešimt) procentų Užsakymo vertės.
   31. Prekių tiekėjas privalo Klientui pagal poreikį, bet ne dažniau negu kas 5 (penkias) darbo dienas Informacinėje sistemoje žymėti Prekių pristatymo ar vykdymo etapus, teikti išsamias ataskaitas apie Prekių teikimo eigą (įskaitant, bet neapsiribojant, išsamius pranešimus apie esamą Prekių teikimo stadiją, numatomus Prekių pristatymo terminus, aplinkybes, galinčias daryti įtaką Prekių ar jų dalies pristatymo terminams ir kt.).
   32. Jei Prekių tiekimo metu Prekių tiekėjas privalo paimti tam tikrus Kliento daiktus ir, pristatęs Prekes, juos grąžinti Klientui, arba Prekių tiekimo tikslu Klientas suteikia Prekių tiekėjui bet kokius Klientui priklausančius kilnojamuosius daiktus, nepažeidžiant kitų Sutarties nuostatų, taikomos tokios taisyklės:
       1. tokius daiktus Klientas perduoda Prekių tiekėjui EXW sąlygomis pagal INCOTERMS 2010 raštu nurodytoje vietoje;
       2. Sutartyje arba kitaip raštu nustatytais terminais Prekių tiekėjas grąžina Klientui perduotus daiktus DDP sąlygomis pagal INCOTERMS 2010 į raštu nurodytą pristatymo vietą.
       3. toks Kliento daiktų perdavimas Prekių tiekėjui nesuteikia Priekių tiekėjui jokių valdymo teisių į šiuos daiktus, išskyrus tas, kurios yra būtinos Prekių tiekėjo įsipareigojimų pagal šią Sutartį vykdymui.
   33. Jei Sutarties dokumentai nustato, kad, tiekdamas Prekes, Prekių tiekėjas kartu privalo Klientui teikti tam tikras paslaugas ir (arba) Kliento naudai atlikti tam tikrus darbus, tokiam paslaugų teikimui ar darbų atlikimui (įskaitant pranešimų dėl kokybės pateikimo terminus ir tvarką) *mutatis mutandis* taikomos visos šios Sutarties nuostatos, nustatančios Prekių tiekimo tvarką.
   34. Nepažeidžiant šios Sutarties 6 skyriaus nuostatų, Prekių tiekimui pagal šią Sutartį taip pat taikomos tokios specialiosios taisyklės:
       1. visos Klientui tiekiamos Prekės turi būti pristatomos DDP sąlygomis pagal INCOTERMS 2010, įskaitant Prekių iškrovimo ir susijusių darbų išlaidas. Prekių pristatymo adresas nurodytas Užsakyme;
       2. Jei Prekės Klientui yra perduodamos tiesioginiam naudojimui, o ne sunaudojamos Prekių tiekimo rezultatui pasiekti, taikomos priėmimo – perdavimo ir pretenzijų dėl Prekių gabenimo metu atsiradusių defektų pateikimo procedūros, nustatytos Ženevos tarptautinio krovinių vežimo keliais (CMR) konvencijoje.
2. **ŠALIŲ TEISĖS IR PAREIGOS**
   1. **Klientas įsipareigoja:**
      1. tinkamai ir sąžiningai vykdyti Sutartį;
      2. Sutarties vykdymo metu bendradarbiauti su Prekių tiekėju, teikiant Sutarties vykdymui pagrįstai reikalingą informaciją, kurios pateikimo būtinybė iškilo Sutarties vykdymo metu;
      3. suteikti reikiamus įgaliojimus Prekių tiekėjui veikti Kliento vardu (jei tokie įgaliojimai yra reikalingi). Prekių tiekėjas savo iniciatyva privalo inicijuoti tokių įgaliojimų iš Kliento gavimą;
      4. tinkamai vykdyti kitus įsipareigojimus, numatytus Sutartyje ir galiojančiuose Lietuvos Respublikos teisės aktuose;
      5. pateikti Prekių tiekėjui visus Prekių pristatymui reikalingus turimus techninius duomenis bei kitą dokumentaciją.
   2. **Prekių tiekėjas įsipareigoja:**
      1. tinkamai ir sąžiningai vykdyti Sutartį;
      2. konsultuoti Klientą kitais, su Prekių tiekėjo sutartiniais įsipareigojimais susijusiais, klausimais;
      3. nedelsiant raštu arba per Informacinę sistemą informuoti Klientą apie bet kurias aplinkybes, kurios trukdo ar gali sutrukdyti Prekių tiekėjui pristatyti Prekes Sutartyje nustatytais terminais bei tvarka;
      4. atsižvelgti į Sutarties vykdymo metu Kliento pateiktas pastabas, papildomą informaciją, jei jos bus teikiamos;
      5. savo sąskaita apsaugoti Klientą nuo bet kokių pretenzijų, nuostolių, atsirandančių dėl Prekių tiekėjo veiksmų, neveikimo ar aplaidumo vykdant Sutartį bei atlyginti dėl savo veiksmų padarytą žalą tretiesiems asmenims bei jų patirtus nuostolius, tame tarpe dėl bet kokių teisės aktų pažeidimo, neteisėto patentų, prekių ženklų, kitų intelektinės nuosavybės objektų panaudojimo ar bet kokių asmenų teisių pažeidimo;
      6. užtikrinti iš Kliento Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą. Pasibaigus Sutarties galiojimo terminui, Klientui paprašius raštu, grąžinti visus iš Kliento gautus, Sutarčiai vykdyti reikalingus dokumentus arba pateikti raštišką patvirtinimą apie tokių dokumentų tinkamą sunaikinimą;
      7. susipažinti su susitikimų, posėdžių, telekonferencijų ir kitokio posėdžio susitikimų protokolais, juos operatyviai pasirašyti bei laikytis tokiuose susitikimuose pasiektų susitarimų, priimtų sprendimų ir pan.;
      8. laikytis Lietuvos Respublikos civilinio kodekso bei kitų su Prekių tiekėjo sutartinių įsipareigojimų vykdymu susijusių Lietuvos Respublikoje galiojančių teisės aktų nuostatų ir užtikrinti, kad Prekių tiekėjo specialistai, darbuotojai bei atstovai jų laikytųsi. Prekių tiekėjas garantuoja Klientui ir/ar tretiesiems asmenims nuostolių atlyginimą, jei Prekių tiekėjas ar jo specialistai, darbuotojai, atstovai nesilaikytų Lietuvos Respublikoje galiojančių teisės aktų reikalavimų ir dėl to Klientui ir/ar tretiesiems asmenims būtų pateikti kokie nors reikalavimai ar pradėti procesiniai veiksmai;
      9. Sutartyje nustatytais terminais perduoti Klientui Sutartyje ir/ar Užsakyme nurodytas Prekes ir ištaisyti nustatytus trūkumus. Užtikrinti Prekių kokybę ir trūkumų šalinimą Sutartyje nustatytais terminais visą Garantinį terminą, įskaitant ir atvejus, jei Sutartis baigiasi ar nutraukiama anksčiau nei pasibaigia Garantinis terminas;
      10. Tiekti kokybiškas, Pirkimo dokumentų reikalavimus atitinkančias, Pasiūlyme nurodytas Prekes. Profesionaliai, kokybiškai atlikti paslaugas Sutartyje nustatytais terminais ir tvarka;
      11. Prekių tiekėjas neturi teisės reikalauti Kliento pateikti dokumentų ar (ir) žmogiškųjų išteklių Sutarties vykdymui, jei tai nebuvo numatyta Pirkimo dokumentuose ar Šalių suderintame dokumente (pvz. grafike, plane ar pan.). Tačiau Prekių tiekėjas turi teisę prašyti Kliento pateikti Pirkimo dokumentuose nenurodytus dokumentus ir (ar) žmogiškuosius išteklius, jei Klientas su tuo sutinka, tačiau tai neįtakoja ir nekeičia Prekių tiekėjui nustatytų Sutarties vykdymo terminų;
      12. savo sąskaita pasirūpinti įranga ir darbo jėga, reikalinga tinkamam Sutarties vykdymui, jei Techninėje specifikacijoje nenurodyta kitaip;
      13. prisiimti Prekių ar jų dalies atsitiktinio žuvimo ar sugedimo riziką iki Pristatytų Prekių akto pasirašymo dienos;
      14. perduodant Prekes, pateikti Klientui visą būtiną dokumentaciją Pirkimo dokumentuose nurodyta kalba, įskaitant naudojimo ir priežiūros instrukcijas, bei nemokamai konsultuoti Klientą su Pirkimo objektu susijusiais klausimais;
      15. užtikrinti, kad Sutartį vykdytų asmenys, neatitinkantys Pirkimo dokumentuose nurodytų pašalinimo pagrindų ir turintys reikalingą kvalifikaciją ir patirtį, atitinkančią nustatytą Pirkimo dokumentuose;
      16. nedelsiant raštu informuoti Klientą apie bet kurias aplinkybes, kurios trukdo ar gali sutrukdyti Prekių tiekėjui tiekti Prekes Sutartyje nustatytais terminais bei tvarka;
      17. Prekių tiekėjas, vykdydamas Sutartį, veikia kaip profesionalus rinkos dalyvis, todėl dėl bet kokių pretenzijų, nuostolių, atsirandančių dėl Prekių tiekėjo veiksmų ar aplaidumo, ar teisės aktų pažeidimo, prisiima visą atsakomybę bei privalo atlyginti dėl savo kaltų/neatsargių veiksmų ar neveikimu padarytą žalą Klientui ir (ar) trečiosioms šalims bei jų patirtus nuostolius, tame tarpe dėl bet kokių teisės aktų pažeidimo, neteisėto patentų, prekių ženklų, kitų intelektinės nuosavybės objektų panaudojimo ar bet kokių asmenų teisių pažeidimo. Prekių tiekėjas yra materialiai atsakingas už žalą dėl Prekių trūkumų, kilusią Garantinio termino galiojimo.
      18. nenaudoti Kliento ir Ignitis grupės įmonių ženklo (-ų) ir (ar) pavadinimo jokioje reklamoje, leidiniuose ar kitur be išankstinio raštiško Kliento sutikimo;
      19. neperduoti Prekių tretiesiems asmenims be Kliento raštiško sutikimo;
      20. teikiant Prekes užtikrinti saugos darbe, priešgaisrinės saugos ir aplinkos apsaugos reikalavimų laikymąsi;
      21. Prekių tiekėjas ir Klientas vykdo Užsakymų kontrolę. Tiek Klientas, tiek Prekių tiekėjas turi nedelsdami raštu informuoti Prekių tiekėjo ar Kliento atsakingą asmenį, nurodytą Sutartyje, kai faktiškai pateiktų Užsakymų vertė pasieks ir (ar) viršys 80 (aštuoniasdešimt) procentų nuo Bendros Sutarties kainos neįskaitant PVM. Taip pat Prekių tiekėjas įsipareigoja nepriimti ir nevykdyti naujų Užsakymų be atskiro rašytinio Šalių susitarimo, jei faktiškai pateiktų Užsakymų vertė siekia Bendrą Sutarties kainą neįskaitant PVM, nurodytą Sutartyje;
      22. susipažinti ir santykiuose su Klientu ir Sutarties vykdymui pasitelkiamomis trečiosiomis šalimis laikytis AB „Ignitis grupė“ įmonių grupės nulinės tolerancijos korupcijai politikos bei Nulinės tolerancijos nelaimingiems atsitikimams darbe politikos toliau – Politikos) reikalavimų bei korupcijos rizikos valdymo priemonių taikymo vykdant Sutartį. Susipažinti su Politikomis ir/ar jų pakeitimais galima adresu www.ignitisgrupe.lt. Prekių tiekėjas privalo užtikrinti, kad šio punkto ir Politikų reikalavimų laikytųsi Prekių tiekėjas ir Sutarties vykdymui jo pasitelkiamų trečiųjų šalių darbuotojai ir kiti atstovai.
      23. nedelsiant informuoti apie Sutarties galiojimo metu atsiradusias aplinkybes, dėl kurių Sutartis gali neatitikti nacionalinio saugumo, korupcijos prevencijos, ekonominių ir kitų tarptautinių sankcijų ar kitų viešiems interesų apsaugai skirtų teisės aktų reikalavimų.
   3. Klientas turi teisę iš Prekių tiekėjo gautas Prekes naudoti savo nuožiūra, perduoti tretiesiems asmenims, taip pat skelbti duomenis apie Prekes be atskiro Prekių tiekėjo sutikimo.
   4. Klientui atskyrus funkcijų, susijusių su Pirkimo objektu, vykdymą ar kitaip tokias funkcijas perleidus Kliento kontroliuojamoms/kontroliuojančioms įmonėms, Klientas turės teisę perleisti teises ir pareigas pagal sudarytą Sutartį kitoms Kliento kontroliuojamoms/kontroliuojančioms be atskiro Prekių tiekėjo sutikimo. Šis teisių ir pareigų perėmimas neturės įtakos Prekių tiekėjo teisėms ir pareigoms pagal Sutartį.
   5. Klientas, Prekių tiekėjui atsisakius vykdyti Užsakymą arba Užsakymo neimant vykdymui, turi teisę skirti Prekių tiekėjui 1 000,00 (vieno tūkstančio) EUR dydžio baudą.
   6. Kiti Kliento ir Prekių tiekėjo įsipareigojimai, teisės ir pareigos, apibrėžiami galiojančiuose Lietuvos Respublikos teisės aktuose ir Sutartyje (jei apibrėžiami).
3. **PREKIŲ TIEKĖJO TEISĖ PASITELKTI TREČIUOSIUS ASMENIS (SUBTIEKIMAS), JUNGTINĖ VEIKLA** 
   1. Bet kokie fiziniai ar juridiniai asmenys, kuriuos Prekių tiekėjas pasitelkia šios Sutarties vykdymui, neatsižvelgiant į tai, kokie teisiniai ryšiai sieja šiuos asmenis su Prekių tiekėju, yra laikomi Prekių tiekėjo agentais. Šių asmenų veiksmai vykdant Sutartį Prekių tiekėjui sukelia tokias pačias pasekmes, kaip jo paties veiksmai.
   2. Sutarties vykdymui pasitelkti Subtiekėjai (jeigu aktualu) nurodyti Sutarties Priede „Numatomi samdyti Subtiekėjai“.
   3. Subtiekėjo keitimas ir/ar naujo Subtiekėjo pasitelkimas laikantis šio skyriaus nuostatų negali daryti įtakos Užsakymo vykdymo terminams.
   4. Subtiekėjai gali pristatyti tik tas Prekes, kurias Prekių tiekėjas Pasiūlyme Pirkimui numatė perduoti Subtiekėjams, ir, kurios Prekės nurodytos Sutartyje.
   5. Prekes, kurias Prekių tiekėjas Pasiūlyme Pirkimui numatė perduoti Subtiekėjams gali vykdyti tie Subtiekėjai, kuriuos Prekių tiekėjas iš anksto nurodė teikdamas Pasiūlymą Pirkimui, tie Subtiekėjai, apie kuriuos Prekių tiekėjas Klientui pranešė iki Sutarties vykdymo pradžios bei tie Subtiekėjai, kuriuos Prekių tiekėjas Prekėms pristatyti pasitelks Sutarties galiojimo metu.
   6. Subtiekėjo keitimas ar naujo Subtiekėjo pasitelkimas galimas tik toms Prekėms, kurias Prekių tiekėjas Pasiūlyme numatė jiems perduoti, ir, kurie nurodyti Sutartyje.
   7. Prekių tiekėjas turi teisę pasitelkti tik tuos Subtiekėjus, kurie registruoti (jeigu Subtiekėjas yra fizinis asmuo – nuolat gyvenantys) Europos Sąjungos valstybėje narėje, Šiaurės Atlanto sutarties organizacijos valstybėje narėje ar trečiojoje šalyje, pasirašiusioje PĮ 29 straipsnio 4 dalyje / VPĮ 17 straipsnio 4 dalyje nurodytus tarptautinius susitarimus.
   8. Subtiekėjų keitimas ar naujų Subtiekėjų pasitelkimas galimas tik tuomet, kai Prekių tiekėjas Klientui pateikia prašymą dėl Subtiekėjo, kuris nurodytas Sutartyje, keitimo ar naujo Subtiekėjo pasitelkimo ir gauna raštišką Kliento sutikimą. Klientas, gavęs Prekių tiekėjo prašymą, jį išnagrinėja ir pateikia atsakymą per ne vėliau kaip 5 (penkias) darbo dienas nuo tokio prašymo gavimo.
   9. Prekių tiekėjas kartu su Sutarties 8.8. punkte nurodytu prašymu pateikia Subtiekėjo atitiktį Pirkimo dokumentuose nustatytiems kvalifikaciniams reikalavimams pagrindžiančius dokumentus tik tokiu atveju, jeigu Pirkimo dokumentuose keičiamam Subtiekėjui buvo keliami kvalifikaciniai reikalavimai ir Prekių tiekėjas pats neatitinka toms Prekėms keliamų kvalifikacinių reikalavimų. Jeigu Prekių tiekėjas pats atitinka kvalifikacijos reikalavimus, jo pasitelkiamo Subtiekėjo (prekėms, kurioms keliami kvalifikaciniai reikalavimai) kvalifikacijos atitikties įrodyti nereikės (su prašymu nereikės pateikti dokumentų patvirtinančių kvalifikacijos atitikimą ir pašalinimo pagrindų nebūvimą).
   10. Tuo atveju, kai Prekių tiekėjo norimas pasitelkti Subtiekėjas neatitinka Pirkimo dokumentuose Subtiekėjams keltų kvalifikacinių reikalavimų, Prekių tiekėjas įsipareigoja patikslinti dokumentus arba pakeisti kvalifikacinių reikalavimų neatitinkantį Subtiekėją kitu per 5 (penkias) darbo dienas nuo Kliento pranešimo apie Subtiekėjo neatitikimą kvalifikaciniams reikalavimams gavimo dienos.
   11. Prekių tiekėjas privalo užtikrinti, kad Sutarties sudarymo momentu ir visą jos galiojimo laikotarpį Prekes tiekiantys ir Sutartį vykdantys Subtiekėjai bei Prekių tiekėjo personalas turėtų reikiamą kvalifikaciją ir patirtį, būtinas tinkamam Sutarties vykdymui. Už Subtiekėjų teikiamų Prekių kokybę ir darbų saugos reikalavimų laikymąsi Klientui atsako Prekių tiekėjas.
   12. Tuo atveju, kai Pirkimo dokumentuose numatyta tiesioginio Kliento atsiskaitymo su Subtiekėjais galimybė, Subtiekėjui išreiškus norą pasinaudoti tiesioginio atsiskaitymo galimybe, tarp Kliento, Prekių tiekėjo bei Subtiekėjo, laikantis PĮ 96 str. nuostatų, sudaroma trišalė sutartis.
   13. Subtiekėjas norintis pasinaudoti Sutarties 8.12 punkte nurodyta galimybe, įvykdęs įsipareigojimus pagal šią Sutartį, pateikia prašymą Klientui kartu su Prekių tiekėjo rašytiniu patvirtinimu, kad Subtiekėjas tinkamai atliko savo įsipareigojimus pagal šią Sutartį, ir, kad Prekių tiekėjas neturi prieštaravimų tiesioginiam atsiskaitymui su Subtiekėju.
   14. Klientas, išnagrinėjęs Subtiekėjo prašymą, priima sprendimą dėl tokio atsiskaitymo (ne) taikymo bei praneša Prekių tiekėjui ir Subtiekėjui per 10 (dešimt) kalendorinių dienų nuo prašymo gavimo dienos.
   15. Jei Klientas priima sprendimą tenkinti Subtiekėjo prašymą, pasirašoma trišalė sutartis tarp Kliento, Prekių tiekėjo ir Subtiekėjo (jeigu aktualau), kaip nurodoma Sutarties 8.12. punkte, pagal projektą, kuris pateikiamas Sutarties priede „Trišalė sutartis dėl tiesioginio atsiskaitymo su subrangovu.“. Prekių tiekėjas įsipareigoja apie Sutarties 8.12. punkte nurodytą tiesioginio atsiskaitymo galimybę bei šioje Sutartyje nustatytą tokio atsiskaitymo tvarką informuoti pasitelktus Subtiekėjus.
   16. Atsiradus poreikiui keisti Jungtinės veiklos sutartyje nurodytus partnerius kitais (jeigu Prekės teikiamos pagal Jungtinės veiklos sutartį), Jungtinės veiklos partneriai privalo įvykdyti visas žemiau nurodytas sąlygas:
       1. Klientui pateikti šiuos dokumentus:
          1. pasiliekančio(-ių) Jungtinės veiklos partnerio(-ių) prašymą dėl Jungtinės veiklos partnerio(-ių) keitimo;
          2. pasitraukiančio(-ių) Jungtinės veiklos partnerio(-ių) prašymą pasitraukti iš Jungtinės veiklos sutarties partnerių ir perduoti visus įsipareigojimus pagal Jungtinės veiklos sutartį naujajam(-iems) / pasiliekančiam(-tiems) Jungtinės veiklos partneriui(-iams);
          3. naujojo(-ųjų) / pasiliekančio(-ių) Jungtinės veiklos partnerio(-ių) raštišką sutikimą(-us) pakeisti pasitraukiantį(-čius) Jungtinės veiklos partnerį(-ius) bei prisiimti visus pasitraukiančio(-ių) Jungtinės veiklos partnerio(-ių) įsipareigojimus pagal Jungtinės veiklos sutartį bei naujojo(-ųjų) / pasiliekančio(-ių) Jungtinės veiklos partnerio(-ių) kvalifikaciją pagrindžiančius dokumentus (jei taikoma);
       2. Prekių tiekėjas įrodys Klientui naujojo(-ų) / pasiliekančio(-ių) Jungtinės veiklos partnerio(-ių) patikimumą ir gebėjimą vykdyti paskirtas funkcijas;
       3. Prekių tiekėjas gaus Kliento rašytinį sutikimą keisti Jungtinės veiklos partnerius;
       4. Prekių tiekėjas pateiks Klientui naujos Jungtinės veiklos sutarties ar esamos Jungtinės veiklos sutarties pakeitimo kopiją, kurioje pasiliekančiojo(-iųjų) Jungtinės veiklos partnerio(-ių) įsipareigojimai negu ankstesnėje Jungtinės veiklos sutartyje, o naujasis(-ieji) / pasiliekantis(-ys) Jungtinės veiklos partneris(-iai) perims visus pasitraukiančiojo(-iųjų) Jungtinės veiklos partnerio(-ių) įsipareigojimus pagal ankstesnę Jungtinės veiklos sutartį.
   17. Šio skyriaus nuostatų nesilaikymas yra laikomas esminiu Sutarties pažeidimu.
4. **SUTARTIES SĄLYGŲ KEITIMAS**
   1. Sutarties sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurias pakeitus nebūtų pažeisti PĮ 29 straipsnyje įtvirtinti viešųjų pirkimų principai bei pirkimų tikslas.
   2. Sutarties sąlygų keitimu nėra laikomi techninio pobūdžio Sutarties pakeitimai (pavyzdžiui, Šalių rekvizitai, klaidos) bei atskirų Sutarties vykdymo sąlygų koregavimas Sutartyje numatytomis aplinkybėmis.
   3. Sutarties sąlygų keitimą gali inicijuoti kiekviena Šalis, pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti per 7 (septynias) darbo dienas ir kitai Šaliai pateikti motyvuotą raštišką atsakymą. Šalių nesutarimo atveju sprendimo teisė priklauso Klientui.
   4. Pasirašyti Sutarties pakeitimai ir papildymai tampa neatskiriama Sutarties dalimi.
   5. Sutarties 9.1 punkte numatyti reikalavimai netaikomi:
      1. Sutarties 5.22 punkte numatytam kainos perskaičiavimui dėl pasikeitusio PVM;
      2. Sutarties 8 skyriuje numatytam Subtiekėjų ir Jungtinės veiklos partnerių keitimui;
      3. Šalių kontaktinių duomenų pakeitimui.

# **SUTARTIES PAŽEIDIMAS IR JO PASEKMĖS**

# Jei Šalis nevykdo arba netinkamai vykdo savo įsipareigojimus pagal Sutartį, ji pažeidžia Sutartį. Vienai iš Šalių pažeidus Sutartį, kiekviena iš Šalių turi teisę naudotis bet kokiais teisėtais savo teisių gynimo būdais, įskaitant:

* + 1. reikalauti kitos Šalies vykdyti sutartinius įsipareigojimus;
    2. reikalauti atlyginti nuostolius;
    3. reikalauti sumokėti Sutartyje nustatytus delspinigius / baudas ir atlyginti nuostolius.
  1. Klientas bet kuriuo metu turi teisę vienašališkai, nesikreipdamas į teismą, nutraukti Sutartį prieš 90 (devyniasdešimt) kalendorinių dienų raštų pranešęs apie tai Prekių tiekėjui, sumokėjęs už iki tokio pranešimo pateikimo faktiškai ir tinkamai pristatytas kokybiškas Prekes.
  2. Prekių tiekėjas bet kuriuo metu turi teisę vienašališkai, nesikreipdamas į teismą, nutraukti Sutartį prieš 180 (šimtą aštuoniasdešimt) kalendorinių dienų raštu pranešęs apie tai Klientui.
  3. Šalys gali nutraukti Sutartį 10.2 ir 10.3 punktuose numatytu pagrindu tik tokiu atveju, kai yra išpirktas Sutarties priede Nr. 1 „Techninė specifikacija“ nustatytas Užsakymų skaičius.
  4. Klientas turi teisę vienašališkai, nesikreipdamas į teismą, prieš 10 (dešimt) kalendorinių dienų raštu apie tai įspėjęs Prekių tiekėją, nutraukti Sutartį, jeigu Prekių tiekėjas pažeidė Sutartį. Laikoma, jog Prekių tiekėjas pažeidė Sutartį, jeigu:
     1. Prekių tiekėjas, pagal Sutartį neįgijęs teisės pratęsti Prekių pristatymo terminų, nepaisydamas Kliento raginimo, nepradeda vykdyti Prekių pristatymo ar Prekes pristato ne Sutartyje numatytu laiku (du Užsakymus iš eilės arba penkis Užsakymus ne iš eilės);
     2. Pristatytos Prekės neatitinka Užsakyme ir/ar Sutartyje numatytų reikalavimų ir Prekių tiekėjas neištaiso Prekių trūkumų per Sutartyje nustatytą ar Šalių suderintą terminą;
     3. Prekių tiekėjo ir/ar jo personalo kvalifikacija tapo nebeatitinkančia šios Sutarties reikalavimų ar Prekių tiekėjo teisė teikti perkamas Prekes tapo apribota teisės aktuose nustatytais pagrindais ir šie neatitikimai nebuvo ištaisyti per Kliento nurodytą terminą;
     4. Prekių tiekėjui yra iškeliama bankroto ar restruktūrizavimo byla, Klientui tampa žinoma apie kitokį priverstinį Prekių tiekėjo kreditorių teisių įgyvendinimą, galintį turėti esminės įtakos Prekių tiekėjo galimybėms toliau vykdyti Sutartį ir/ar dėl Prekių tiekėjo yra priimamas ir įsiteisėja apkaltinamasis teismo nuosprendis už 2004 m. kovo 31 d. Europos Parlamento ir Tarybos direktyvos 2004/18/EB dėl viešojo darbų, prekių ir paslaugų pirkimo sutarčių sudarymo tvarkos derinimo 45 straipsnio 1 dalyje išvardytuose Europos Sąjungos teisės aktuose apibrėžtus nusikaltimus;
     5. Prekių tiekėjas pažeidžia šios Sutarties nuostatas, reglamentuojančias konkurenciją, interesų konfliktą ar konfidencialios informacijos valdymą;
     6. Prekių tiekėjas pažeidžia Sutarties 8 skyriaus nuostatas;
     7. Prekių tiekėjas pažeidžia Sutarties 6 skyriaus nuostatas.
  5. Klientas turi teisę vienašališkai, nesikreipdamas į teismą, ne vėliau kaip prieš 10 (dešimt) kalendorinių dienų raštu apie tai įspėjęs Prekių tiekėją, nutraukti Sutartį, jeigu Prekių tiekėjas iš esmės pažeidė Sutartį. Prekių tiekėjo padarytas Sutarties pažeidimas laikomas esminiu, jeigu:
     1. Prekių tiekėjas nesilaiko Sutarties sąlygų dėl Prekių kokybės, elgiasi kitaip, nei nustatyta Sutartyje, ir dėl to Klientas turi pagrindo manyti, kad Prekių tiekėjas nepajėgs užbaigti Užsakymo ir pristatyti Prekes be esminių trūkumų ar nuostolių Klientui;
     2. Prekių tiekėjas nesilaiko Sutartyje ar Užsakyme numatytų Prekių tiekimo terminų ir vėluoja nuo numatyto termino pabaigos daugiau nei 30 (trisdešimt) kalendorinių dienų 3-uose skirtinguose Užsakymuose. Vėlavimu nelaikomas Prekių tiekimo termino praleidimas, jeigu aplinkybės atsirado ne dėl Prekių tiekėjo kaltės ir Prekių tiekėjas tokias aplinkybes pagrindžia bet kokiais leistinais įrodymais;
     3. Klientas turi pagrįstų duomenų ir nustato, kad Prekių tiekėjas, vykdydamas Sutartį, atlieka apgaulės požymių turinčius veiksmus, įskaitant, bet neapsiribojant, Prekių kokybės nuostatų pažeidimus, dokumentų klastojimą (pavyzdžiui, nurodant fakto neatitinkančius kiekius, specifikacijas ar kt.), nelegalų darbą, grubius buhalterinės apskaitos pažeidimus bei, bet kokius kitus veiksmus, kuriais siekiama suklaidinti Klientą ar pateikti jam realybės neatitinkančią informaciją;
     4. yra kitos aplinkybės, numatytos Lietuvos Respublikos civilinio kodekso 6.217 straipsnyje.
  6. Jei Sutartis nutraukiama dėl 10.5 arba 10.6 punkte nurodytų aplinkybių ar Prekių tiekėjui nepagrįstai nutraukus Sutarties vykdymą ne Sutartyje nustatyta tvarka, Prekių tiekėjas įsipareigoja atlyginti Klientui tiesioginius nuostolius, susijusius su Sutarties nutraukimu.
  7. Prekių tiekėjas prisiima riziką, kad Sutartį nutraukus nepagrįstai arba Sutarties 10.6 punkto pagrindu, jis bus įtrauktas į Nepatikimų tiekėjų sąrašą Lietuvos Respublikoje galiojančių teisės aktų nustatyta tvarka.
  8. Prekių tiekėjas turi teisę vienašališkai, nesikreipdamas į teismą, ne vėliau kaip prieš 10 (dešimt) kalendorinių dienų raštu apie tai įspėjęs Klientą, nutraukti sutartį, jeigu Klientas iš esmės pažeidė Sutartį. Kliento padarytas Sutarties pažeidimas laikomas esminiu, jeigu:
     1. Klientas daugiau nei 30 (trisdešimt) kalendorinių dienų vėluoja atlikti mokėjimą Prekių tiekėjui Sutartyje numatyta tvarka 3-uose skirtinguose Užsakymuose;
     2. yra kitos aplinkybės, numatytos Sutartyje ir/ar Lietuvos Respublikos civilinio kodekso 6.217 straipsnyje.
  9. Nutraukus šią Sutartį bet kuriuo pagrindu, Šalys įsipareigoja:
     1. imtis visų priemonių, siekiant sumažinti dėl Sutarties nutraukimo jų patiriamus nuostolius;
     2. per 10 (dešimt) darbo dienų nuo pranešimo apie Sutarties nutraukimą gavimo dienos pateikti kitai Šaliai visus dokumentus, būtinus visiškam atsiskaitymui pagal šią Sutartį;
     3. atsiskaityti už iki Sutarties nutraukimo pristatytas ir perduotas kokybiškas Prekes.

1. **ŠALIŲ ATSAKOMYBĖ**
   1. Už savo sutartinių įsipareigojimų nevykdymą ar netinkamą vykdymą Šalys atsako šioje Sutartyje ir teisės aktuose nustatyta tvarka.
   2. Šalys pareiškia, kad šioje Sutartyje nustatytos netesybos yra laikomos teisingomis bei nėra per didelės ir sutinka, kad jos nebūtų mažinamos, nepriklausomai nuo to, ar dalis prievolės yra įvykdyta. Šalys taip pat pripažįsta, kad minėtų netesybų dydis yra laikomas minimalia neginčijama nukentėjusiosios Šalies patirtų nuostolių suma, kurią kita Šalis turi kompensuoti nukentėjusiajai Šaliai dėl Sutarties pažeidimo (nesilaikymo), nereikalaujant nuostolių dydį patvirtinančių įrodymų.
   3. Vadovaujantis šios Sutarties nuostatomis apskaičiuotus delspinigius, baudas ir nuostolius dėl Prekių tiekėjo sutartinių įsipareigojimų nevykdymo Klientas turi teisę išskaičiuoti iš bet kokių Prekių tiekėjui atliekamų mokėjimų.
   4. Nuostolių atlyginimas ir netesybų sumokėjimas neatleidžia Šalies nuo Sutarties nuostatų tinkamo vykdymo.
   5. Šalis atleidžiama nuo civilinės atsakomybės, jei ji įrodo, kad Sutartis neįvykdyta dėl aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui (nenugalimos jėgos aplinkybės). Šalys nenugalimos jėgos (*force majeure*) aplinkybes supranta taip, kaip jas reglamentuoja Lietuvos Respublikos civilinio kodekso 6.212 straipsnis ir Lietuvos Respublikos Vyriausybės 1996 m. liepos 15 d. nutarimu Nr. 840 patvirtintos “Atleidimo nuo atsakomybės, esant nenugalimos jėgos (*force majeure*) aplinkybėms, taisyklės” tiek, kiek jos neprieštarauja Lietuvos Respublikos Civiliniam kodeksui. Apie šių aplinkybių atsiradimą Šalis kitą Šalį privalo informuoti per 3 (tris) darbo dienas nuo sužinojimo (arba turėjimo sužinoti) apie jų atsiradimą. Šalių įsipareigojimų vykdymas atidedamas nenugalimos jėgos aplinkybių egzistavimo laikotarpiui.
   6. Šalis prašanti ją atleisti nuo atsakomybės, privalo pranešti kitai Šaliai raštu apie nenugalimos jėgos aplinkybes nedelsiant, bet ne vėliau kaip per 3 (tris) darbo dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, o taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas.
   7. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.
   8. Jei nenugalimos jėgos aplinkybės tęsiasi ilgiau kaip 2 (du) mėnesius, bet kuri iš Šalių turi teisę vienašališkai nutraukti šią Sutartį, apie tai įspėjusi kitą Šalį prieš 5 (penkias) darbo dienas. Tokiu atveju Klientas atlygina Prekių tiekėjui už iki to laiko tinkamai pristatytas ir perduotas Prekes.
   9. Prekių tiekėjas įsipareigoja nedelsiant raštu informuoti Klientą, jei Prekių tiekėjo (jo atstovų, darbuotojų, ūkio subjektų grupės dalyvių, Subtiekėjų), teisė teikti perkamas Prekes tampa apribota teisės aktuose nustatytais pagrindais. Atsiradus šiame punkte minimiems apribojimams, laikoma, kad Prekių tiekėjo kvalifikacija tapo nebeatitinkančia šios Sutarties reikalavimų.
   10. Prekių tiekėjas privalo kuo greičiau savo sąskaita pašalinti visus nustatytus trūkumus, kurie atsirado ne dėl Kliento kaltės/ne dėl trečiųjų asmenų kaltės (išskyrus Prekių tiekėjo samdomus Subtiekėjus)/ ne dėl *force majeure* aplinkybių.

# **Konfidenciali informacija**

* 1. Šalys susitaria laikyti šią Sutartį, išskyrus Sutarties sudarymo faktą, ir visą Sutarties pagrindu viena kitai perduodamą informaciją paslaptyje neterminuotai, neatsižvelgiant į tai, ar ta informacija pateikiama žodžiu ar raštu. Šalys susitaria neatskleisti konfidencialios informacijos jokiai trečiai šaliai be išankstinio raštiško ją pateikusios Šalies sutikimo, o taip pat nenaudoti konfidencialios informacijos asmeniniams ar trečiųjų asmenų poreikiams, išskyrus atvejus, kai tokia informacija turi būti pateikiama Lietuvos Respublikos teisės aktų nustatytais atvejais. Šalys taip pat susitaria, kad Klientas be išankstinio raštiško Prekių tiekėjo sutikimo turės teisę atskleisti Sutarties pagrindu iš Prekių tiekėjo gautą Prekių rezultatą. Tuo atveju, jei Klientui iškyla poreikis Prekių rezultatą ar jo dalį naudoti iki galutinio Prekių rezultato perdavimo Klientui momento, Šalys sutaria, kad Klientas tokią informaciją perduoti tretiesiems asmenims be Prekių tiekėjo raštiško sutikimo.
  2. Visa Kliento Prekių tiekėjui suteikta informacija yra laikoma konfidencialia, nebent Klientas raštu patvirtins, kad tam tikra pateikta informacija nėra konfidenciali.
  3. Konfidencialia informacija laikoma:
     1. Elektronine forma, raštu ar kitu būdu išreikšta informacija, gauta vykdant Sutartį;
     2. Duomenys, asmens duomenys, elektroniniai duomenys, archyvuota informacija ir kita informacija, paruošta Šalies darbuotojų.
  4. Asmuo, kuriam Šalis atskleidžia konfidencialią informaciją, turi prisiimti konfidencialumo įsipareigojimus pagal šio straipsnio nuostatą ir naudoti tokią informaciją tik tam tikslui, kuriam ji buvo suteikta. Šio punkto nuostatos netaikomos informacijai, kuri yra ar tampa prieinama viešai arba gauta atskleidus ar turi būti atskleista pagal teisės aktų reikalavimus.
  5. Šalys žino, sutinka ir įsipareigoja neskleisti, negarsinti, neperduoti tretiesiems asmenims konfidencialios informacijos, šia informacija naudotis tik Sutarties įvykdymo tikslui, o pasibaigus Sutarties galiojimui ar Sutartį nutraukus, kitai Šaliai paprašius, grąžinti konfidencialią informaciją kitai Šaliai ar pateiktą informaciją sunaikinti. Konfidencialumo įsipareigojimas galioja neribotą laiką.
  6. Šalis, pažeidusi Sutartyje numatytą konfidencialumo pareigą, įsipareigoja pagal pagrįstą kitos Šalies reikalavimą sumokėti 3 000,00 EUR baudą ir atlyginti visus kitos Šalies patirtus tiesioginius ir netiesioginius nuostolius, kiek jų nepadengia numatyta bauda bei imtis visų protingų veiksmų, kad per trumpiausią laikotarpį ištaisytų tokio atskleidimo pasekmes.

# **BAIGIAMOSIOS NUOSTATOS**

* 1. Prekių tiekėjas numato samdyti Subtiekėjus (jeigu aktualu), nurodytus Sutarties priede „Numatomi samdyti Subtiekėjai“.
  2. Prekių tiekėjas neįgyja teisės perduoti savo įsipareigojimų pagal šią Sutartį trečiajam asmeniui be raštiško Kliento sutikimo.
  3. Visi pranešimai ir kita informacija tarp Šalių pagal šią Sutartį atliekami raštu ir laikomi tinkamai pateiktais, jei įteikti asmeniškai, siunčiami per kurjerį, registruotu paštu ar elektroninėmis priemonėmis (per Informacinę sistemą, el. paštu ir/ar pan.).
  4. Kontaktiniai asmenys, kurie bus atsakingi už šios Sutarties vykdymą nurodyti Sutarties priede Nr. 7 „Kontaktiniai adresai pranešimams siųsti ir asmenys, atsakingi už Sutarties vykdymą“.
  5. Kiekviena Šalis privalo per 5 (penkias) darbo dienas pranešti kitai Šaliai apie šioje Sutartyje nurodytų adreso, rekvizitų, kontaktinių asmenų pasikeitimą. Iki informavimo apie adreso pasikeitimą, visi šioje Sutartyje nurodytu adresu išsiųsti pranešimai ir kita korespondencija laikomi įteiktais tinkamai.
  6. Visus Šalių tarpusavio santykius, atsirandančius iš šios Sutarties ir neaptartus jos sąlygose, reglamentuoja Lietuvos Respublikos įstatymai ir kiti teisės aktai.

Visus ginčus dėl šios Sutarties vykdymo Šalys įsipareigoja spręsti derybomis. Jeigu Šalys šių ginčų negali išspręsti derybomis, jie sprendžiami Lietuvos Respublikos teismuose teisės aktų nustatyta tvarka.

Jeigu kuri nors šios Sutarties nuostata yra ar tampa iš dalies ar visiškai negaliojančia, ji nedaro negaliojančiomis likusių šios Sutarties nuostatų. Tokiu atveju Šalys susitaria dėti visas pastangas, kad negaliojanti nuostata būtų pakeista teisiškai veiksminga norma, kuri, kiek įmanoma, turėtų tą patį rezultatą kaip ir pakeistoji norma.

Ši Sutartis sudaryta dviem vienodą teisinę galią turinčiais egzemplioriais, po vieną kiekvienai Šaliai.

Pasirašydami šią Sutartį šalys sudaro ir Asmens duomenų tvarkymo sutartį, nurodytą Sutarties priede Nr. 8 „Duomenų tvarkymo sutartis“ (jeigu aktualu).

1. **SUTARTIES PRIEDAI**
   1. Kiekvienas šios Sutarties priedas yra neatskiriama jos dalis.
   2. Prie sutarties pridedami šie priedai:
      1. Priedas Nr. 1 – Techninė specifikacija.
      2. Priedas Nr. 2 – Prekių ir paslaugos įkainiai.
      3. Priedas Nr. 3 – Atsakymai į paklausimus dėl pirkimo dokumentų.
      4. Priedas Nr. 4. – Įkainių perskaičiavimo sąlygos.
      5. Priedas Nr. 5 – Prekių pristatymo ir užsakymų vykdymo termino pratęsimo sąlygos.
      6. Priedas Nr. 6 – Pasiūlymo forma.
      7. Priedas Nr. 7 – Kontaktiniai adresai pranešimams siųsti ir asmenys, atsakingi už Sutarties vykdymą.
2. **ŠALIŲ REKVIZITAI**

|  |  |
| --- | --- |
|  |  |

Sutarties Priedas Nr. 3

**Atsakymai į paklausimus dėl pirkimo dokumentų**

|  |  |
| --- | --- |
| *Klausimas / teikiamo siūlymo tekstas* | *Atsakymai* |
| *Ppriede  SPS Priedas Nr. 1 TECHNINĖ SPECIFIKACIJA yra punktas 5.2.10. kuriame yra nurodytas elektros kabelio reikalingumas prie generatoriaus.*  *5.2.10. Generatoriaus komplekte turėtų būti pagal elektros generatoriaus galią parinktas  lankstus varinis 20 metrų kabelis su kilpiniais gnybtais (≥ 6 mm² skerspjūvio, suvyniotas ant ritės) ir izoliuoti gnybtai abonentinio kabelio prijungimui (atjungtam kabeliui nuo skaitiklio).*  ***Tačiau   TS Priedas Nr. 1 "Techniniai reikalavimai elektros generatoriams" apie elektros kabelių techninius parametrus nėra nieko pažymėta.***  ***Tai kuo reikėtų vadovautis?*** | Informuojame, kad techninė specifikacija bei techniniai reikalavimai yra techninių dokumentų visuma, kuriais privalo vadovautis tiekėjai Pirkimo metu. Todėl, jei techninėje specifikacijoje ar techniniuose reikalavimuose paminėta, kad generatorių komplekte reikalinga parinkti pagal elektros generatoriaus galią lankstų varinį 20 metrų kabelį su kilpiniais gnybtais (≥ 6 mm² skerspjūvio, suvyniotas ant ritės) ir izoliuotus gnybtus abonentinio kabelio prijungimui (atjungtam kabeliui nuo skaitiklio), tiekėjai ir turi vadovautis nurodyta informacija. |

Sutarties Priedas Nr. 4

**Įkainių perskaičiavimo sąlygos**

**Prekių įkainiai Sutarties galiojimo laikotarpiu bus perskaičiuojami tokiomis sąlygomis:**

1. Pirmas perskaičiavimas vykdomas ne anksčiau kaip po 12 (dvylikos) mėnesių nuo Sutarties įsigaliojimo.

2. Įkainiai Sutarties galiojimo laikotarpiu galės būti perskaičiuojami ir keičiami ne dažniau kaip vieną kartą per 12 (dvylikos) mėnesių laikotarpį.

3. Perskaičiavimas atliekamas nustatytu periodiškumu, praėjus 12 (dvylikai) mėnesių nuo Sutarties įsigaliojimo (perskaičiavimas atliekamas bet kurią 12 (dvylikto) mėnesio dieną) arba praėjus 12 (dvylikai) mėnesių (perskaičiavimas atliekamas bet kurią 12 (dvylikto) mėnesio dieną) nuo paskutinio perskaičiavimo dienos, esant toliau nustatytoms aplinkybėms:

3.1. jeigu pagal Lietuvos Respublikos statistikos departamento duomenis Lietuvos Respublikos Metinė infliacija pasiekia 7 ar daugiau procentų arba Metinė defliacija pasiekia -7 ar mažiau procentų ribą (duomenų šaltinis - <http://www.stat.gov.lt>);

3.2. Įkainių perskaičiavimą inicijuojanti Šalis turi informuoti kitą Šalį raštu apie pageidavimą perskaičiuoti Įkainius.

3.3. Įkainiai perskaičiuojami pagal žemiau pateiktą formulę:



Cpn – perskaičiuotas Prekėms taikomas įkainis;

Sn – Sutartyje numatytas Prekėms taikomas įkainis;

I – infliacijos arba defliacijos dydis procentais (defliacijos atveju procentas įrašomas su minuso ženklu) dydis procentais;

X - defliacijos atveju (-7), infliacijos atveju 7.

3.4. Perskaičiuoti Įkainiai įsigalioja nuo abiejų Šalių susitarimo dėl Sutarties pakeitimo pasirašymo dienos, jei pačiame susitarime nenumatyta kitaip.

4. Už Prekes, užsakytas iki susitarimo dėl Įkainių perskaičiavimo pasirašymo dienos, Klientas apmoka taikant iki tol galiojusius Įkainius, o už Prekes, užsakytas po susitarimo pasirašymo dienos, Prekių tiekėjui bus apmokama taikant apskaičiuotus Įkainius po perskaičiavimo.